દિલ્હીના ઇતિહાસમાં પહેલીવાર ગયા શનિવારે પ્રીમિયમ પેટ્રોલ ૯૯ ઓકટોનનો ભાવ ૧૦૦ રૂપિયાથી પણ વધારે થઇ ગયો. મોટી વાત તો એ છે કે પેટ્રોલના ભાવ આ સ્તરે પહોંચતા જ તેનું વેચાણ બંધ કરવું પડયું કારણ કે મશીનમાં પ્રતિ લીટરનાં અધિકત્તમ ભાવ ૯૯.૯૯ રૂપિયા જ ફીડ થઇ શકતા હતા. જેના પરિણામ સ્વરૂપે પંપની સેવા બંધ કરીને એન્જીનીયરીંગ ટીમની મદદથી તેને રીકેલીબર કરવા પડયા. આ કાર્યવાહીમાં પંપ પર બે દિવસ વેચાણ બંધ રાખવું પડયું. સરકારી ઓઇલ વિતરણ કંપની એચપીસીએલ પાવર ૯૯ નામથી ઓકટેન પેટ્રોલ વેચે છે. જેની કિંમત સાદા પેટેલથી લગભગ ૨૦ રૂપિયા વધારે હોય છે. વૈજ્ઞાનિકોનું કહેવું છે કે આ પેટ્રોલનું પર્ફોમન્સ બહેતર હોય છે અને તેનાથી એન્જીનનું આયુષ્ય પણ વધે છેે. એટલે મોંઘી ગાડીઓ વાળા ગ્રાહકો આ પેટ્રોલને જ પસંદ કરે છે. એચપીસીએલ અત્યારે આ પેટ્રોલ પુણે, મુંબઇ, દિલ્હી, નોઇડા, જાલંધર, બેંગ્લોરના એક બે પંપ પર જ વેચે છે.